પ્રણવને સર્વસંમતિથી રાષ્ટ્રપતિ ચૂંટો ઃ ઠાકરે
પ્રણવ મુખર્જીને રાષ્ટ્રપતિપદ માટે શિવસેનાનો ટેકો
૨૦૦૭ની ચૂંટણીમાં પણ શિવસેનાએ આવી જ રીતે એનડીએને આંચકો આપ્યો હતો
(પીટીઆઈ)	મુંબઈ,તા.૧૯
એનડીએના ઘટક પક્ષ શિવસેનાએ રાષ્ટ્રપતિપદ માટે યુપીએના ઉમેદવાર પ્રણવ મુખરજીને ટેકો જાહેર કર્યો છે. વિતેલી વાતો ભૂલીને મુખરર્જીને સર્વાનુમતે ટેકો આપીને દુનિયાને દેખાડી દઈએ કે હમ સબ એક હૈ... એવું એલાન શિવસેના સુપ્રીમો બાળ ઠાકરેએ કર્યું હતું. સેનાના ટેકાને લીધે મુખરજીની ઉમેદવારીને વધુ બળ મળ્યું છે.
રાષ્ટ્રપતિપદની ચૂંટણી માટે એનડીએના વલણથી વ્યથિત થયેલા બાળ ઠાકરેએ જણાવ્યું હતું કે દેશના સર્વોચ્ચ પદ માટે અત્યારે જે ફારસ ચાલી રહ્યું છે એ વ્યાજબી નથી. રાજકિય લાભ મેળવવા ખાતર દેશની પ્રતિષ્ઠા દાવ પર લગાડવામાં આવી છે. રાષ્ટ્રપતિ બનવાની જેની કોઈ લાયકાત નથી એ પણ રેસમાં જોડાયા છે.
શિવસેનાના મુખપત્ર 'સામના'માં ઠાકરેએ ત્રાડ પાડતા કહ્યું હતું કે ખબરદાર, સેનાએ કોઈ પક્ષની પીઠમાં ખંજર ભોંક્યું છે એવો આરોપ ભૂલેચૂકેય ન કરતા અગાઉ પણ આવાં આરોપ થયા હતા એનું વેર વાળવા માટે કંઈ શિવસેના મેદાને નથી પડી.
ઠાકરેએ જણાવ્યું હતું કે આજે શિવસેનાના ૪૬માં વર્ધાપન દિન નિમિત્તે હું કહેવા માગું છું કે શિવસેનાએ મુંબઈ અને થાણેની સીમા વળોટીને બહાર પણ પોતાનો પ્રભાવ પાડયો છે. દેશના રાષ્ટ્રપતિ કોણ બનશે એ નક્કી કરવાની સ્થિતિમાં શિવસેના આવી ગઈ છે.
શિવસેનાના પ્રવક્તા સંજય રાઉતે જણાવ્યું હતું કે સેનાએ પ્રણવ મુખરજીને ટેકો આપવાનો નિર્ણય કર્યો છે. મુખરજીએ ગઈ કાલે બાળ ઠાકરે અને પક્ષના કાર્યાધ્યક્ષ ઉદ્ધવ ઠાકરેને ફોન કર્યો હતો આ વખતે તેમને સેના સુપ્રીમોએ સમર્થનની ખાતરી આપી હતી.
૨૦૦૭માં રાષ્ટ્રપતિપદની ચૂંટણી વખતે પણ શિવસેનાએ ભાજપથી નોખો ચીલો કરીને પ્રતિભા પાટિલને જ ટેકો આપ્યો હતો. પાટિલ મહારાષ્ટ્રના હોવાથી સેનાએ સમર્થન આવ્યું હતું. એ વખતે ભાજપ સહિત એનડીએના ઘટક પક્ષોએ રાષ્ટ્રપતિ પદના ઉમેદવાર તરીકે ભૈરોંસિંહ શેખાવતને ટેકો આપ્યો હતો.
આ વખતની ચૂંટણીમાં ભાજપના નેતૃત્વ હેઠળના એનડીએના ઘટક પક્ષો લોકસભાના ભૂતપૂર્વ સ્પીકર પી.એ. સંગમાને ટેકો આપવાની તૈયારી કરી રહ્યાં છે.
યુપીએના ઘટક પક્ષ તૃણમૂલ કોંગ્રેસના મમતા બેનરજીએ પ્રણવને ટેકો આપવાને બદલે એપીજે અબ્દુલ કલામનું નામ આગળ કર્યું હતું. પરંતુ કલામે ફરી વાર રાષ્ટ્રપતિની ચૂંટણી લડવાનો ઈનકાર કરતા મમતાની ખરી ફજેતી થઈ હતી.